केपटाउन। न्यूलैंडस मैदान पर खेले गए तीसरे वनडे में भारत ने दक्षिण अफ्रीका को 124 रन से हरा दिया है। कप्तान विराट कोहली ने बल्ले से अपने शानदार फॉर्म को जारी रखते हुए अपने वनडे करियर का 34वां शतक जड़ा और इसी की बदौलत भारत ने मेजबान दक्षिण अफ्रीका के सामने 304 रनों का लक्ष्य रखा। इसके जवाब में दक्षिण अफ्रीका की टीम मात्र 40 ओवर में 179 पर ही ऑल आउट हो गई। इसके साथ ही भारत ने 6 वनडे मैचों की सीरीज में 3-0 से बढ़त बना ली है।